Pernille Vermund (LA), 2024-05-28:
Tak for det.
Tak for ordet.
Jeg står her på vegne af Liberal Alliances kulturordfører, som desværre sidder i et andet forhandlingsmøde.
Og som arkitekt er det jo en fantastisk mulighed for at få lov til at tale om noget af det, der ligger mig meget på sinde, nemlig vores kulturarv og vores fælles bygningsarv.
Vi har i Danmark i dag allerede masser af bevaringsværdige og også fredede bygninger, som forfalder.
Og særlig med de fredede bygninger er det jo med sorg i hjertet, at man ved, at det sker hvert eneste år.
Jeg har tidligere over for kulturministeren rejst sagen omkring de her mange fredede bygninger, som er i landdistrikterne, og som jo er boliger, der bebos af private ejere.
Det er ikke museer, og det er ikke offentlige bygninger, men de er underlagt nogle kriterier, som gør, at de er relativt dyre at vedligeholde, men det er vores fælles kulturarv, og det betyder, at det ikke længere er almindelige familier, der kan bebo dem.
Mange af bygningerne forfalder, og mange af dem ser også ud til at forsvinde fra vores fælles kulturarv over de kommende år, og derfor er der et enormt behov for, at vi freder den del.
Det beslutningsforslag, vi behandler i dag, handler jo om den anden ende af spektret, nemlig de fine, fashionable og store bygninger, som vi alle sammen har øje for.
Og når jeg nævner den første del, er det jo, fordi det er lidt let at glemme alt det, der ligger derude, og som vi tager lidt for givet, og som risikerer at forsvinde, mens Børsen og andre bygninger er nogle, som har national bevågenhed, og også heldigvis for det.
Jeg hører i dag en minister, som er relativt pragmatisk.
Jeg skal starte med at sige, at vi i Liberal Alliance bakker op om intentionerne i forslaget.
Vi er nødt til at sikre, at den bygningskulturarv, vi har, er så veldokumenteret, at hvis der skulle ske noget med den, kan den også genopføres.
Da vi for mange år siden begyndte at dokumentere alle bygninger i Danmark og alt, hvad der blev lavet af om- og tilbygninger, digitalt, var der nok nogle, der syntes: Arh, var det nu ikke for meget?
Og skal man scanne alle de tegninger?
I dag er det fuldstændig naturligt, at skal man lave en byggeansøgning, skal man naturligvis sende materialet digitalt.
Sådan vil det formentlig også være i fremtiden, men det er det jo af gode grunde ikke for vores historiske bygninger.
Så lur mig, om det her ikke kommer på et eller andet tidspunkt.
Men det ændrer ikke ved, at det naturligvis også kommer med en pris og dermed også en afvejning, i forhold til hvad der er af dokumentation for bygningerne i dag, og hvordan vi bedst går frem i sagen.
Jeg hører så også en ordfører fra Dansk Folkeparti – og tak for forslaget; det glemte jeg at sige før – der tilsvarende er pragmatisk og siger: Jamen for os er det ikke vigtigt, at det med et bliver alle de bygninger, vi eksempelvis har remset op.
Vi ønsker, at der laves et program skråstreg en undersøgelse: Hvordan imødegår vi det problem, der kunne opstå, hvis en bygning af meget stor fælles national værdi går til?
Så jeg håber da, at DF vil række ud og måske eventuelt lande en beretning på det her.
Vi har stor sympati for forslaget.
Og når vi forhåbentlig på et eller andet tidspunkt kommer til de historiske huse i landdistrikterne, som er fredede bygninger, der forfalder og formentlig risikerer at forsvinde fra vores fælles kulturarv i de kommende år, hvis ikke vi gør noget, så håber jeg, at man også vil være pragmatisk og lydhør der.
Det er i hvert fald sådan, jeg indtil nu har oplevet ministeren.
Så tak for ordet.